Om 'n man te koop - Dalene Matthee
Die verhale is almal helder, die inhoud is vars — aan die ongewone kant. Hoewel dit meestal die liefde tot tema neem, is daar ´n ryke verskeidenheid. Ons maak kennis met ouer enkellopers se halsstarrige en onvolmaakte verhoudings, maar sien ook hoe jonger geliefdes ‘aangehelp’ word deur ´n ouer vrou.
Daar is die gebruiklike kat-en-muis-speletjies, intriges, driehoeksverhoudinge tussen mense van verskillende ouderdomme en temperamente. Dominerende mans se ongevoeligheid word aan die kaak gestel. En die eensaamheid van ´n enkellopende wat haar met ´n leuen daarteen wil verweer, word blootgelê. Tog is die goue draad wat hierdie verhale saambind die egte, warm menslikheid wat seëvier na ´n aanvanklike afsydigheid of misverstand.
Hierdie verhale lees lekker: om vlot te skryf, was vir Matthee 'n natuurlike gawe en nie iets wat sy met moeite moes aanleer nie. Die stories weerspieël 'n roerende eenvoud, en die eg menslike warmte wat Matthee beroemd sou maak.
- Jaybee Roux